Det var bestemt ikke normal odder-adfærd, da en odder i denne uge flakkede rundt i Aalestrup by, og noget kan tyde på at dyret ikke har været helt ved sine fulde fem. Fredag formiddag blev odderen indfanget, og efter at være blevet tilset af Dyrenes Beskyttelses skytte Elon Godiksen, besluttede han at aflive odderen. - Den ene øje var helt mælkehvidt, og den havde en del skrammer. Jeg synes heller ikke, den så ud til at være i god foderstand, forklarer skytten. Torsdag angreb odderen mennesker i en butik i hovedgaden, hvor den var løbet ind af en åben dør. Efterfølgende lykkedes det to repræsentanter fra Dyrenes Beskyttelse at få den gennet ned mod åen, hvor den naturligt hører bedre til end i byens hovedgade. Men fredag var det normalt eller sky dyr tilbage blandt mennesker i byen. Odderens adfærd var også udover dens fysiske tilstand med til at afgøre sagen for Elon Godiksen. - Ud fra skaderne og ud fra dens adfærd, så vurderede jeg, at det var det bedste. Jeg tror simpelthen, den er blevet ramt af en bil og har fået en hjerneskade, siger skytten. Unaturlig adfærd Torsdag gættede zoolog og odder-ekspert hos Aqua Akvarium & Dyrepark i Silkeborg, Morten Vissing, på at odderens adfærd kunne skyldes, at den var blevet flasket op af mennesker, og så på et tidspunkt sat ud i naturen. - Det er en helt unaturlig adfærd for en odder. De er normalt sky og faktisk ikke lette at få at se i fri natur, sagde Morten Vissing. - Det sker jævnligt, at oddere bliver kørt over og efterlader nogle unger. Så er der nogle mennesker, som finder ungerne og tager dem til sig og begynder at flaske dem op. Det kan man sagtens, og det kan også sagtens gå godt. I starten. - På et tidspunkt vil en odder være en odder, og så begynder den at bide, og så skiller folk sig alligevel af med dem. Og de dyr render så rundt og har et helt unaturligt forhold til mennesker, vurderede eksperten Morten Vissing.

Opsummering:
En odder, der i nogle dage har opført sig unaturligt og blandt andet angrebet mennesker i Aalestrup, er nu indfanget og aflivet.